Antonio g. tuazon national high school

NGARAN NGAN KASAYSAYAN HAN ANTONIO G. TUAZON NATIONAL HIGH SCHOOL
	  An Antonio G. Tuazon National High School, sugad usa nga sentro hin pormal nga sistema han edukasyon ha kabug-usan nga isla han Sierra  han siudad han Catbalogan, Samar, nga ginkukumposo hin pito (7) ka-barangay, nga naghahatag hin pinakamaupay nga primera edukasyon para ha tanan nga mga estudyante ha nasabi nga mga barangay.
            An Antonio G. Tuazon National High School (AGTNHS) amu la an nag-uusahan nga eskwelahan ha sekondarya nga mahikikit-an ha kabutnga-an han Barangay Rama ngan Barangay Cinco.
            Tuig 1994, han administrasyon han anay Kapitan han Barangay Rama, Hon. Carlito M. Bueno, kaupod han iya mga konsehales nga nagpahimugso nga magkamay-ada hin sekondarya nga eskwelahan ha Sierra, pinaagi han suporta han anay Vice Mayor han Catbalogan, Hon. Gerardo C. Teves, ngan han anay Superbisor han Departamento han Edukasyon, Mr. Teotimo M. Orbeso nga amu an naghatag hin katumanan pagkamay-ada hin eskwelahan ha sekondarya kun diin an anay ngaran amu an Sierra Islands National High School, ngan yana kilala ha ngaran nga Antonio G. Tuazon National High School. Ini nagtikang han 1995 ha sakob han Rama Elementary School komo siyahan nga operasyon, pinaagi han panalingkamot han mga Kapitanes han Sierra Islands kaupod he Atty. Gerardo “Gerry" C. Teves, anay Vice Mayor han bungto han Catbalogan.
           Han kapanahunan ni Dr. Antonio A. Pino anay Principal han eskwelahan, an mahinatagon nga pamilya han Tuazon en nag-donar hin walo (8) ka-hektarya han ira katunaan para han paghimo han nasabi nga eskwelahan pinaagi han waray kapagalan nga pagsuporta ni anay Kapitan han Barangay Rama, Hon. Carlito M. Bueno. 
Tuig 1998, nagdesidar hira nga igbulag ngan igbalhin an sekondarya ha sinasakupan han Rama Elementary School ngadto han gin-donar nga tuna han Pamilya Tuazon, pinaagi han tagapag-mana nga he Mr. Vicente Tuazon. Kadugangan hini, an nasabi nga eskwelahan ha pagdumara ni Mr. Ruel S. Gabitanan nahimo anay nga Annex han Samar National School ngan ini ginhimo ha kabutnga-an han nasasakupan han Barangay Rama ngan Barangay Cinco.
    ADMINISTRASYON
	Tuig 2002, an nasabi nga eskwelahan nagging independente na ngan dire na Annex han SNS (Samar National School) hasta naliwat an ngaran hini tikang han Sierra Islands National High School ngadto ha Antonio G. Tuason National High School, kun diin ini nagtikang tuig 2003. 
	Naglabay an mga tuig, tungod han mga dire ginlalauman nga mga panhitabo ngan mga problema nga inabot mahitungod han administrasyon han eskwelahan, kun diin damo an mga nagdumara hini nga eskwelahan nga mga administrador nga sinaliwan kan Mr. Ruel S. Gabitanan amu hira nga sumusunod:
Mr. Edgardo C. Dabuet, Teacher-In Charge tuig 2006 ha sakob hin unom (6) ka-bulan; 
Mr. Alejandro P. Torres III tikang han kalabutnga-an han tuig 2006 - 2007;
Mr. Rolex S. Jakosalem, Teacher-In- Charge han kalabutnga-an han tuig 2007-2008 han bulan han Enero;
Dr. Eduardo G. Pabunan, tikang han tuig 2008 han Enero ngada han Marso;
Mrs. Catherine L. Guy, Teacher-In Charge tikang han bulan han Hunyo, tuig 2008 ngadto han Agosto;
Mr. Benjamin P. Maiso, Head Teacher III, nga amo an ka-promote ha iya pagka-Principal, (kun diin ini nga aytem inihatag ha Antonio G. Tuazon National High School) tikang han 2nd Grading han Tuig-panutduan 2008-2009 ngadto han 1st Grading Period han Tuig-panutduan han 2010- 2011;
tikang han 2nd Grading han Tuig-panutduan 2012-2013 an Administrador amu he Mr. Conrado I. Mercado Jr., Head Teacher I nga nagtikang ha Lawaan National High School amu an nagliwat han pagbay-bay han ngaran han eskwelahan tikang han Antonio G. "Tuason" National High School ngadto ha Antonio G. "Tuazon" National High School;
tikang Oktubre han tuig 2013 ngadto Disyembre han tuig 2014, an Administrador amu he Mrs. Ruth D. Cabanganan, SST-III nga nagtikang ha Catbalogan Comprehensive National High School (CCNHS), ug na- promote pagka-Principal;
tikang han bulan han Enero ngadto han bulan han Mayo tuig 2015, an Administrador amu he Mrs. Carmen R. Lim, Master Teacher II nga nagtikang ha Samar National School ngan na-promote liwat pagka-Principal I; ngan
an administrasyon amu iguinbalik utro kan Mr. Edgardo C. Dabuet para ha yana nga Tuig-panutduan 2015-2016 tikang han bulan han Hunyo. Gin saliwnan ni Rolex S. Jakosalem hi Mr. Dabuet dida han August 22, 2022 kumo Head Teacher III ngan diin na promote liwat hiya pagka Principal I dida han 2023.

	Dida ha July 4, 2024 gin reassign hi Mr. Aylmer M. Arellon, Principal IV ha AGTNHS tikang ha Catbalogan City Agro-Industrial School pinaagi han Special Order No. 249, s. 2024 nga pirmado ni Carmela R. Tamayo EdD, CESO V pagbalyo kan Mr. Rolex S. Jakoslem, Principal I nga gin reassign liwat ngadto ha Eastern Visayas Regional Science High School. 

         Ha luyo han madagmit nga pagburubalyo han mga nagiging Administrador han Eskwelahan, an iba ha ira amu en nakaghatag hin dako nga mga kontribusyon pagpaka-upay han ekwelahan, sugad han pagpahimo hin mga Comfort Rooms, Library, Supreme Student Government Office, kadungangan nga mga classrooms, school gate, stage, flag pole, ngan iba pa nga mga pasilidad ug mga kagamitan nga panginahanglanon han eskwelahan pinaagi han mga suporta ug kooperasyon han mga opisyales han mga Barangay, an Parents and Teachers Association (PTA) ngan hinay-hinay an eskwelahan ginkakakitaan hin dako kaupay nga pag-uswag.